Kažimír, Peter, podpredseda vlády a minister financií SR (2014-07-03):
Takisto ďakujem za slovo. Cieľom návrhu zákona, ktorým sa mení a dopĺňa zákon č. 530/1990 Zb. o dlhopisoch v znení neskorších predpisov, je podpora nových malých podnikov v perspektívnych odvetviach podporujúcich konkurencieschopnosť slovenskej ekonomiky. Je to jedna z prvých iniciatív, ktorá sa týka slovenských startupov, technologických startupov, a cieľom novely je aj odstraňovanie bariér podnikania na kapitálovom trhu pri vydávaní emisií dlhopisov. Na základe poznatkov z aplikačnej praxe a s cieľom zlepšiť a zjednodušiť prístup startupov k zdrojom financovania ich aktivít znižujeme administratívnu náročnosť vydávania nových emisií dlhopisov zrušením niektorých nadbytočných informačných povinností a navrhujeme flexibilnejšiu úpravu emisných podmienok, najmä pokiaľ ide o možnosť ich zmeny v prospech majiteľov dlhopisov. V súlade s praxou na vyspelých kapitálových trhoch... (Ruch v sále.) Ďakujem. V súlade s praxou na vyspelých kapitálových trhoch sa navrhuje, sa navrhuje flexibilnejšia úprava stanovenia výnosu dlhopisu, ktorá umožní emitentom a investorom, aby sa dohodli na ďalších možnostiach určenia výnosu z dlhopisov, napr. jeho odvodením od vývoja a zaužívaných indexov finančného trhu. V záujme posilnenia práv majiteľov dlhopisov zavádzame spoločné presadzovania práv majiteľov prostredníctvom inštitútu schôdze majiteľov a spoločného zástupcu majiteľov dlhopisov. Na základe podnetov aplikačnej praxe sa ustanovuje režim pre vydanie podriadených dlhopisov, teda dlhopisov so záväzkom podriadenosti podľa Obchodného zákonníka. Ide o nástroj, ktorý by mohli využiť najmä banky v súlade s pravidlami kapitálovej primeranosti ako jeden zo zdrojov krytia požiadaviek na regulačný kapitál. Pre investorov by tieto nástroje mohli byť zaujímavé ďalším vyšším výnosom. V súlade s praxou vydávania dlhopisov vymeniteľných za akcie iného emitenta v zahraničí sa s cieľom podpory domáceho kapitálového trhu dopĺňa aj možnosť vydávania takýchto druhov dlhopisov aj u nás na Slovensku. Keďže je Slovenská republika ako člen eurozóny viazaná zmluvou o Európskom stabilizačnom mechanizme, ktorá v čl. 3 a ods. 12 ustanovuje záväzný model CAC, je potrebné vylúčiť štátne dlhopisy z aplikácie ustanovení o schôdzi majiteľov a spoločného zástupcu z dôvodu zamedzenia vzniku kolízie v ustanovení zákona a špecifických podmienok vyplývajúcich z týchto špeciálnych klauzúl pre emisie štátnych dlhopisov. Obdobne s cieľom zefektívniť činnosť Agentúry pre riadenie dlhov a likvidity navrhujeme, aby poverenou osobou vo vzťahu k vyplácaniu menovej, menovitej hodnoty a výnosu bola len agentúra a aby existovala možnosť poverenia zo strany agentúry. Takáto zmena by potenciálne výrazne zefektívnila vykonávanie činností agentúry predovšetkým vo vzťahu k zahraničným emisiám, kde často dochádza k vymenovaniu platobného agenta. V súvislosti s navrhovaným zavedením inštitútu schôdze majiteľov je potrebné novelizovať aj príslušné ustanovenia zákonov o burze cenných papierov, v ktorom v súčasnosti chýba zohľadnenie určitých, určitých požiadaviek podľa smernice o transparentnosti v súvislosti s informáciami o emitentoch, ktorých cenné papiere sú prijaté na obchodovanie na regulovanom trhu. Toľko relatívne, relatívne podrobne o návrhu novely. Ďakujem.